เรื่องร้องเรียน (ถนน) วันที่ 2022-09-19 14:43:33 — แขวงห้วยขวาง เขตห้วยขวาง กรุงเทพมหานคร
ขอแจ้งพฤติกรรม ผู้ขับรถเก็บขยะ หมายเลข 65-7303 ห้วยขวาง

เหตุเกิดที่ แยก ถนนพระราม 9 ตัดกับถนนเพชรอุทัย เวลาประมาณ 14.30 - 14.33 น. ของวันเสาร์ที่ 17 ก.ย. 2565

ผมขับรถ suzuki สีส้ม เลขทะเบียน 1ขญ1739 กทม. มาพร้อมกับภรรยา และลูกสาววัย 3 ขวบ ขับรถออกมาจากซอย รพ. พระราม 9 และขอทางไปเลยขวาสุด เพื่อเลี้ยวขวา ขณะนั้นเป็นช่วงเวลาไฟแดง ผมเห็นเลนขวาสุดมีช่องว่างระหว่างรถเก๋งที่อยู่ด้านหน้า และรถเก็บขยะดังกล่าว เพียงพอให้รถผมสามารถเข้าไปได้ นอกจากนี้ยังอยู่ในช่วงที่เป็นเส้นประ ผมเห็นว่ารถเก็บขยะดังกล่าวจอดอยู่แล้ว จึงตัดสินใจเปิดไฟขอทางและขับรถเปลี่ยนเลนเข้าไป หลังจากนั้น รถเก็บขยะดังกล่าวได้เร่งเครื่องยนต์และขับชนรถของผมอย่างแรง ผมและครอบครัวเกิดความตกใจอย่างมาก รถยนต์เกิดความเสียหาย และด้วยความแรงของรถเก็บขยะทำให้รถเก็บขยะมาอยู่ด้านหน้าของรถผม และทำให้ดูเหมือนว่าผมขับรถเปลี่ยนเลนมาชนรถเก็บขยะเอง

หลังจากนั้นผมได้โทรเรียกประกันมา จากภาพเหตุการณ์ รถเก็บขยะอยู่เลนหลัก และผมเปลี่ยนเลนมา ผมจึงเสียเปรียบในเรื่องช่องทางจราจร นอกจากนี้ ผมมากับภรรยาและลูก จึงไม่อยากเสียเวลาเพื่อไปที่ ส.น. จึงได้เคลมประกันและยอมรับเป็นผู้ผิดไป แม้ว่าผมต้องรับผิดชอบค่าใช้จ่ายในส่วนของเบี้ยประกันที่จะสูงขึ้นในปีต่อไป และมีประวัติขับรถประมาททั้งที่ไม่ใช่ความผิดของผมก็ตาม

หลังจากกลับมาทบทวนเหตุการณ์ที่เกิดขึ้น ผมเห็นว่า การกระทำดังกล่าวเข้าข่ายจงใจทำร้ายร่างกายและทรัพย์สิน และเป็นพฤติกรรมที่ไม่เหมาะสมอย่างร้ายแรง ผมจึงตัดสินใจขอรายงาน เพื่อให้ทาง กทม. และเจ้าหน้าที่ที่เกี่ยวข้อง ตรวจสอบเรื่องนี้ อย่างถึงที่สุด (โดยสามารถตรวจสอบภาพเหตุการณ์ที่เกิดขึ้นได้จากกล้องวงจรปิดของตำรวจ/กทม ที่แยกดังกล่าว) เพื่อไม่ให้เกิดเหตุการณ์ในลักษณะนี้ขึ้นอีกไม่ว่ากับใครก็ตาม

จึงเรียนมาเพื่อโปรดดำเนินการต่อไป

ปิยยุทธ จิตต์จำนงค์